Magnus Heunicke (S), 2024-10-10:
Vi mennesker forbruger flere naturressourcer, end vores klode kan holde til.
Vi ved det jo godt.
I dag kasseres for meget tøj, der aldrig er blevet brugt.
Det er usolgt tøj, som ikke fejler noget, og det skal selvfølgelig ikke destrueres.
Det har længe været forbudt at brænde usolgt tøj af.
Det har længe været forbudt, og det er jo godt.
Men vi kan så se, at virksomhederne i stedet for godt har måttet kassere det usolgte tøj, f.eks. sende det til genanvendelse som fyld i bilsæder.
Men det er altså et kæmpe spild af vigtige ressourcer.
Derfor har Danmark nu sammen med de andre EU-lande strammet skruen, og nu går vi så videre med den forordning, der hedder ecodesignforordningen fra juli i år.
Det træder i kraft fra 2026, og det er et godt skridt fremad, ikke kun for Danmark, men for hele EU.
Hvad skal virksomheder så gøre i stedet for med det usolgte tøj?
Så kan de jo f.eks. genfremstille tøjet.
Man kan jo også vælge at sælge det på udsalg til en reduceret pris, eller man kan vælge at donere det til genbrugsbutikker.
Men det er jo ikke kun det.
Det betyder også, at man som producent er nødt til at overveje det endnu mere.
Man får nemlig her et endnu stærkere incitament til kun at producere den mængde tøj, som man reelt forventer at kunne sælge.
Det er vanskeligt at forestille sig et større spild end at producere tøj, der alligevel ikke bliver brugt til dets formål, men ryger direkte til destruktion.
Med det her lovforslag sikrer vi en effektiv håndhævelse af ecodesignforordningens destruktionsforbud for usolgte forbrugerprodukter.
Det er i første omgang beklædningsgenstande og fodtøj.
Håndhævelsen af destruktionsforbuddet er at tænke sammen med det styrkede og risikobaserede affaldstilsyn.
Det er også nævnt her i Folketingssalen, at det er et tilsyn, der er blevet aftalt med den opfølgende aftale »Klimaplan for en grøn affaldssektor og cirkulær økonomi«.
Det er en aftalekreds, der blev dannet i 2022.
I mange tilfælde må man jo sige, at det er begrænset, hvad der sker af tilsyn.
Samtidig har modtagekontrollen på affaldsforbrændingsanlæg fokus på at undgå luftforurening, men der mangler fokus på at undgå forbrænding af genanvendeligt affald.
Det skaber ulige konkurrencevilkår mellem virksomhederne på tværs af kommunegrænser og medfører, at store mængder genanvendeligt affald i dag sendes til forbrænding.
Derfor vil det styrkede affaldstilsyn fremme lige konkurrencevilkår og sikre højere genanvendelse.
Det fremgår af den politiske aftale, at udvælgelsen af affaldstilsynet skal være risikobaseret.
Det betyder, at indsatsen målrettes de virksomheder, hvor der er størst risiko for, at reglerne ikke bliver overholdt, og hvor miljørisikoen ved regelbrud er størst.
Med lovforslaget her etablerer vi hjemmel til at udmønte en del af den opfølgende politiske aftale »Klimaplan for en grøn affaldssektor og cirkulær økonomi«, der handler om styrket modtagekontrol på affaldsforbrændingsanlæg.
Fra 2025 skal forbrændingsanlæg afvise affaldslæs med en, som det hedder, ikke uvæsentlig andel af genanvendeligt affald.
Samtidig skal det indberettes til tilsynsmyndighederne, der følger op hos affaldsproducenten.
Med den her aftale forpligtede man kommunerne til at etablere genbrugsområder på de kommunale genbrugspladser.
Det er også blevet vedtaget her i salen, og så har der været to bekendtgørelser i høring. Jeg hørte, at
der var debat om, hvorvidt man lytter til høringerne.
Der blev jo rejst nogle flag ved den høring, og man må sige, at vi i aftalekredsen synes, at der blev rejst vigtige synspunkter og flag.
Der var bekymringer, der blev rejst i forbindelse med høringen fra en række vigtige interessenter, der i dag står for at få vores nærgenbrugsstationer til at fungere, inklusive hvad der er af samarbejde med forskellige organisationer og nogle steder også hjørner, hvor man sælger og har genbrugsbutikker.
Alt det er jo fint.
Der var de nervøse for, at der ville skabes unødige regler, bureaukrati og juristeri omkring noget, der faktisk virker i dag, så det ville ødelægge det, der faktisk virker i dag.